钦定古今图书集成/理学汇编/学行典/第149卷 > 冉雍
## 钦定古今图书集成/理学汇编/学行典/第149卷 > 冉雍

按《家语》七十二弟子解，“冉雍字仲弓，伯牛之宗族，少
孔子二十九岁，生于不肖之父，以德行著名，孔子称
其可使南面。”

《刑政篇》：仲弓问于孔子曰：“雍闻至刑无所用政，至政
无所用刑；至刑无所用政，桀纣之世是也；至政无所
用刑，成康之世是也。信乎？”孔子曰：“圣人之治化也，必
政刑相参焉。太上以德教民，而以礼齐之；其次以政
焉，导民以刑禁之。刑不刑也。化之弗变，导之弗从，伤
义以败俗，于是乎用刑矣。颛五刑必即天伦，行刑罚
则轻无赦。刑，侀也；侀，成也。壹成而不可更，故君子尽
心焉。”仲弓曰：“古之听讼尤罚，丽于事，不以其心，可得
闻乎？”孔子曰：“凡听五刑之讼，必原父子之情，立君臣
之义，以权之意，论轻重之序，慎测浅深之量以别之。
悉其聪明，正其忠爱，以尽之。”《大司寇》：“正刑明辟以察
狱，狱必三讯焉。有指无简，则不听也。”附从轻，赦从重，
疑狱则泛，与众共之，疑则赦之，皆以小大之比成也。
是故爵人必于朝，与众共之也；刑人必于市，与众弃
之也。古者公家不畜刑人，大夫弗养也。士遇之涂，以
弗与之。言屏诸四方，唯其所之不及与政弗欲生之
也。仲弓曰：“听狱，狱之成，成何官？”孔子曰：“成狱成于吏，
吏以狱成告于正，正”既听之，乃告大司寇听之，乃奉
于王。王命三公卿士参听棘木之下，然后乃以狱之
成疑于王，王三宥之，以听命而制刑焉，所以重之也。
《仲弓》曰：“其禁何禁？”孔子曰：“巧言破律，遁名改作，执左
道以乱政者，杀；作淫声，造异服，设伎奇器，以荡上心
者，杀；行伪而坚，言诈而辩，学非而博，顺非而泽，以惑
众者，杀；假于鬼神，时日卜筮以疑众者杀。此四诛者，
不以听。”仲弓曰：“其禁尽于此而已。”孔子曰：“此其急者。
其馀禁者，十有四焉：命服命车，不粥于市；珪璋璧琮，
不粥于市；宗庙之器，不粥于市；兵车旍旗，不粥于市；
牺牲秬鬯，不粥于市；戎器兵甲，不粥于市；用器不中
度，不粥于市；布帛精麤不中数，广狭不中”量，不粥于
市；奸色乱正色，不粥于市；文锦珠玉之器，雕饰靡丽，
不粥于市；衣服饮食，不粥于市；果实不时，不粥于市；
五木不中伐，不粥于市；鸟兽鱼鳖不中杀，不粥于市。
凡执此禁以齐众者，不赦过也。

按《史记仲尼弟子列传》：“冉雍者，字仲弓。仲弓问政，孔
子曰：‘出门如见大宾，使民如承大祭，在邦无怨，在家
无怨’。”孔子以仲弓为有德行，曰：“‘雍也可使南面’。仲弓
父，贱人，孔子曰：‘犁牛之子骍且角，虽欲勿用，山川其
舍诸’？”

按《孔丛子刑论》篇：“仲弓问古之刑教与今之刑教，孔
子曰：‘古之刑省，今之刑繁。其为教，古有礼然后有刑，
是以刑省；今无礼以教而齐之以刑，刑是以繁。《书》曰：
‘伯夷降典，折民维刑’。谓先礼以教之，然后继以刑折
之也。夫无礼则民无耻，而正之以刑，故民苟免。
《书》曰：‘哀矜折狱’。仲弓问曰：‘何谓也’？孔子曰：‘古之听讼
者，察’’”贫穷，哀孤独及鳏寡、老、弱、不肖而无告者，虽得
其情，必哀矜之。死者不可生，断者不可属。若老而刑
之谓之悖，弱而刑之谓之克，不赦过谓之逆，率过以
小罪谓之枳。故宥过赦小罪，老弱不受刑，先王之道
也。《书》曰：“大辟疑赦。”又曰：“与其杀不辜，宁失不经。”
按《阙里志》：冉雍，伯牛之族。唐开元二十七年赠薛侯。
宋大中祥符二年封下邳公。咸淳三年改封薛公。